**Z A P I S N I K**

**11. seje Sveta zavoda, ki je bila v sredo, 19. 2. 2020, ob 18.00 v zbornici šole.**

Prisotni: Sonja Volk, Katja Ivanović, Martina Makovec Žagar, Ksenija Satler, Irena Munič Zorko, Mitja Molan, ravnateljica Vesna Bogovič, računovodkinja Brigita Tošić in predsednica Sveta zavoda Mateja Jankovič Čurič.

Opravičeno odsotni: Tjaša Šlibar, Mateja Ivačič, Andrej Avšič in Manja Ostrelič.

**Dnevni red:**

1. Ugotovitev sklepčnosti ter pregled in potrditev dnevnega reda
2. Obravnava in potrditev zapisnika 10. redne seje in 6. korespondenčne seje
3. Letno poročilo 2019
4. Osnutek Finančnega načrta za leto 2020
5. Cenik tržne dejavnosti za leto 2020
6. Ocenjevanje delovne uspešnosti ravnateljice za leto 2019
7. Razno

K 1. in 2. točki

Predsednica Mateja Jankovič Čurič je navzoče pozdravila, ugotovila sklepčnost in prebrala dnevni red. Člani so zapisnika preteklih sej prejeli po elektronski pošti.

**Sklep: Dnevni red in zapisnik 10. redne seje in 6. korespondenčne seje so člani Sveta zavoda soglasno potrdili z dvigom rok (8 prisotnih ZA, 0 PROTI).**

K 3. točki

Predsednica **Mateja Jankovič Čurič** je besedo predala ravnateljici, ki je pojasnila ključne točke letnega poročila za leto 2019. Letno poročilo s prilogami je bilo poslano po elektronski pošti.

Realizacija obveznega programa oz. pouka je bila pri vseh predmetih 100 %. Število zaposlenih je 57 na dan 31. 12. 2019, odstopanja so zaradi nadomeščanja odsotnih delavcev (6 bolniških odsotnosti, od tega 2 dolgotrajni, 3 porodniške, 1 čakanje na domu). V šolskem letu 2019/20 je v šoli 12 oddelkov, v vrtcu 5 oddelkov (število otrok 87) in 4 oddelki podaljšanega bivanja.

V letu 2019 je poslovanje zaključeno s pozitivnim rezultatom v višini 930,59 EUR.

Ministrstvo za šolstvo, znanost in šport zagotavlja in nakazuje sredstva za plače zaposlenih s prispevki, za izobraževanje delavcev, izvajanje interesnih dejavnosti, deloma za šolo v naravi in ekskurzije, za prehrano otrok, za učila in učne pripomočke, za učbeniški sklad, za regresiranje prehrane delavcev, prevoze na delo in z dela ter materialne stroške, ki so neposredno vezani na izvajanje vzgojno-izobraževalnih programov. Starši plačujejo prehrano, sredstva za izvedbo posebnih programov, šole v naravi in vzgojno-varstveni del storitev vrtca ter druge dogovorjene aktivnosti. Lastni del – prihodki iz drugih virov – se nanašajo na opravljene prevoze s kombijem, odškodnine, prihodki, pridobljeni na trgu, pa so iz naslova prehrane in najemnin. Občina zagotavlja sredstva in plačuje za nadstandardne zaposlitve (v kuhinji dnevno 300 kosil, šolske prevoze s kombijem), za varstvo vozačev, razliko v ceni za plačilo vrtca. Pokrila je tudi stroške nujnih investicijskih del (redni pregled inšpekcije za plin je odredil ograjo na otroškem igrišču, plinska instalacija v kuhinja ni bila več dovolj tesna, parket v igralnici v vrtcu). V lanskem letu smo pridobili veliko donacij s pomočjo prizadevnih staršev in subvencij za šole v naravi, in sicer 4.156,75 €. Skozi leto smo si vztrajno prizadevali za redna plačila staršev (klicanje staršev, dogovori o obročnem odplačevanju dolga), na dan 31. 12. 2019 smo imeli 3.328,96 € zapadlih terjatev, kar je za 56 % manj kot v letu prej. Pomagamo si s Centrom za socialno delo, pridružili smo se projektu Botrstvo in pridobili denarno pomoč za pokrivanje stroškov prehrane in drugih dejavnosti trinajstim otrokom, pomagamo s šolskim skladom. V letu 2019 smo bili varčni, obveznosti plačujemo glede na roke zapadlosti. Preudarno nabavljamo pripomočke, vzdržujemo nujne zadeve glede na pričakovano sanacijo šole.

Ravnateljica je predala besedo računovodkinji Brigiti Tošić, ki je povedala, da smo imeli v novembru 2019 notranjo revizijo. Notranjo revizijo izvede občina, obiščejo nas na vsake 3 leta. Tokrat so pregledali leto 2018, in sicer:

* oskrbnine v vrtcu,
* šolsko prehrano,
* tržno dejavnost,
* bilanco stanja,
* zapisnike sej Sveta zavoda,
* cenik za leto 2018.

Končna ugotovitev revizork je bila, da imamo kontrolni sistem, ki deluje učinkovito.

Na koncu je ravnateljica dodala, da je sodelovanje dobro in uspešno tudi s starši (prek roditeljskih sestankov, govorilnih ur, drugih dejavnosti) ter zaključila, da je celotno poslovanje in delo zavoda v obstoječih okvirih zadovoljivo in zelo uspešno.

Letno poročilo za leto 2019 je priloga tega zapisnika.

**Sklep: Letno poročilo za leto 2019 so člani Sveta zavoda soglasno potrdili z dvigom rok. Ostanek sredstev v višini 930,59 EUR bo namenjen nabavi osnovnih sredstev (8 prisotnih ZA, 0 PROTI).**

K 4. točki

Ravnateljica je povedala, da govorimo o osnutku Finančnega načrta za leto 2020. S strani države že imamo izhodišča, s strani občine pa še ne. Na občino smo poslali osnutek potreb, finančni načrt smo naredili po lanskem letu. Ko dobimo izhodišča, imamo 45 dni časa, da sprejmemo finančni načrt, zato nas čaka nova seja maja ali junija 2020.

V tem letu čakamo na gradnjo vrtca. Razpis za izvajalca bo v kratkem zunaj. Predvidevamo, če ne bo nobenih pritožb, da bo do konca junija izbran izvajalec. Prva faza je vsekakor vrtec, potem še šola, vse pa je odvisno od financ občine.

Vmes se bo zagotovo izvedla energetska sanacija telovadnice, ki je samostojen projekt, izvzet iz sanacije šole. V telovadnici je zelo slab parket, ki pa žal ni predmet energetske sanacije.

**Sklep: Svet zavoda je sprejel sklep, da če ne bo velikih odstopanj glede osnutka in izhodišč s strani Občine Brežice, bodo Finančni načrt 2019 obravnavali korespondenčno (8 prisotnih ZA, 0 PROTI).**

K 5. točki

Ravnateljica je povedala, da dobavitelji pritiskajo z višanjem cene živil kljub javnemu razpisu. Trenutna rešitev, da naročujemo manj takšnih živil. V jeseni bo občina izvedla nov javni razpis za obdobje 4 let. Cene kontroliramo mesečno in zaenkrat smo v okviru pozitivnega poslovanja.

Cenik tržne dejavnosti za leto 2020 je priloga tega zapisnika.

**Sklep: Z dvigom rok je Svet zavoda soglasno potrdil cenik tržne dejavnosti za leto 2020 (8 prisotnih ZA, 0 PROTI).**

K 6. točki

Člani so prilogo »Ugotavljanje delovne uspešnosti ravnateljice za leto 2019« dobili v gradivu. Predsednica je obrazložila kriterije (kriteriji: realizacija obsega programa – do 25 %, kakovost izvedbe programa – do 35 %, razvojna naravnanost zavoda – do 35 % in zagotavljanje materialnih pogojev – do 5 %) in s sodelovanjem članov sveta ugotovila oceno uspešnosti ravnateljice.

**Sklep: Svet zavoda je ugotovil, da je vsota vseh doseženih odstotkov 100, kar sledi, da je delovna uspešnost ravnateljice za leto 2019 100 %. Oceno bomo skupaj z letnim poročilom za leto 2019 posredovali na Ministrstvo za izobraževanje, znanost in šport (8 članov ZA, 0 PROTI).**

K 7. točki

Pod točko razno ni bilo pripomb, pobud, zato se je predsednica **Mateja Jankovič Čurič** zahvalila članom Sveta zavoda za sodelovanje in zaključila sestanek ob 19.00.

Datum: 21. 2. 2019

Številka: 900-1/2020-2

Zapisala: Predsednica Sveta zavoda:

Katja Ivanović Mateja Jankovič Čurič